מפעלי "כרמל אולפינים" של עידן עופר, הנמצאים בשיפוצים, שחררו לאוויר לאחרונה כמויות בנזן הגבוהות פי 37 מהמותר • אך המספרים האסטרונומיים לא נחשבים כחריגה על פי החוק, הבוחן ממוצע יומי ועיוור לעשן השחור הסמיך • פרופ עדי וולפסון: "בנזן הוא מסרטן ודאי. אך גם כשיש חריגות האכיפה לרוב דלה ולא מרתיעה" • המשרד להגנת הסביבה: "לא נרשמה חריגה, על החברה להפעיל צוות חירום". בזן הודו: "ייתכן שנרשמו עליות במדידות"
בשבועיים האחרונים תושבי אזור מפרץ חיפה מסתכלים בחרדה על עשן שחור סמיך שמיתמר מהארובות שבמתחם בזן שבבעלות עידן עופר. בסוף ינואר הנהלת בתי הזיקוק הודיעה כי "כרמל אולפינים", המפעל ששוכן בתוך המתחם, עובר שיפוץ תקופתי למשך כחודש וחצי. "במסגרת הדממות המתקנים תהיה פעילות לפיד בעצימות משתנה, לרבות רעש", כתבו באתר. התושבים, למודי ניסיון, יודעים שהודעות כאלה מחביאות עולם שלם של מזהמים.  "אנחנו סובלים מריחות חריפים", מספרת רוית שטוסל, מרכזת התארגנות "מנקים את מפרץ חיפה". לדבריה, מדי יום הם מקבלים תלונות והודעות של תושבים מבוהלים. לא מזמן בזן התקינו מערכת ניטור חדשה על גדר המפעלים, והתושבים למדו לשלוט בנתונים. "אנחנו רואים ריכוזים גבוהים של החומר המזהם בנזן" היא מספרת. "יש המון עליות במדדים. המערכת מותקנת כמה מטרים מעל לפני הקרקע ומפספסת את עיקר הפליטות מדליפות ובנוסף, סף הזיהוי שלה לבנזן גבוה וכך יוצא שמפספסת פליטות נוספות ומציגה תמונה חסרה. אבל היא נותנת לנו אינדיקציה על המתרחש". באיגוד ערים אזור מפרץ חיפה, המפעיל תחנות ניטור אוויר באזור הצפון, הבהירו לתושבים המבוהלים מה מקור העשן והודיעו כי ישקלו צעדי אכיפה. "נוכחותם ופעילותם של מפעלים כאלו בליבו של מטרופולין שוקק חיים היא אבסורד שחייב להיגמר בסגירת ופינוי התעשייה הזו מהאזור ומיד".  הסכנות לתושבים הנושמים את חלקיקי העשן וריכוזי הבנזן הגבוהים הן מיידיות. "בנזן הוא מסרטן ודאי, בכל ריכוז, בכל מקום ובכל זמן, והוא גורם לשלל השפעות בריאותיות – מגירוי בעיניים, בעור ובדרכי הנשימה, עבור במחלות ריאה, דם, לב ועצבים ועד לסרטן", מסביר פרופ עדי וולפסון מהמכללה האקדמית להנדסה ע"ש סמי שמעון. "חשיפה לריכוזים גבוהים של בנזן או חשיפה מתמשכת לבנזן, גם אם אינה רציפה, מעלות את ההסתברות לתחלואה ולתמותה". מתחם בזן נמצא אמנם במרחק רב מאזורי מגורים, אבל בסמוך אליו שוכנים מתחמי בילוי וקניות, ומקומות עבודה רבים. "אנשים עובדים שם המון שעות ביממה במתחם", מסבירה שטוסל. "ריכוזי הבנזן כה גבוהים, שהגיעו לתחנות ניטור מרוחקות, במורד הרוח. המשמעות היא שהזיהום סבב את המתחם". על מנת להגן על התושבים מפני מפגע בריאותי כה חריג, העבירה הכנסת את "חוק אוויר נקי" האוסר חריגות זיהום מסוכנות ממפעלי בזן. אך נראה שהוא רחוק מלחסום את חלקיקי הבנזן שנעים במהירות לכיוון חלונות המשרד או הקניון בסביבה. כך למשל, יכול להיות מצב שבו הרוח משנה את כיוונה, ובתחנות הבודדות שישנן לא יירשמו ריכוזים הגבוהים, כאשר הזיהום החריג יימשך אך יתפזר ימינה ושמאלה. המשרד להגנת הסביבה כלל לא מתייחס לערכים האקוטיים שנמדדו כמסוכנים. הסיבה היא שהחישוב מתבצע על פי ממוצע יומי ולא לוקח בחשבון התפרצויות נקודתיות. "גם אם יש מספרים אסטרונומיים, אי אפשר להצביע על חריגה כי התקן יממתי (חישוב ממוצע ליום י.ג)  וכי מערך הניטור של בזן, זה שעל גדרות המפעל, אינו חלק מדרישות היתר הפליטה של המפעל", אומר פרופ וולפסון. "כך שהערך הנמדד לא מהווה ערך לפיקוח ואכיפה עבור המשרד להגנת הסביבה".  אז כמה זה במספרים? וולפסון מסביר שערך הסביבה היומי של פליטות בנזן המותר בחוק הוא 3.9 מיקרוגרם למטר מעוקב, ורק מעל הערך הזה נרשמת חריגה בתחנת הניטור לאחר חישוב ממוצע. "אנחנו רואים במערך הניטור של בזן פיקים של 145 מיקרוגרם למטר מעוקב ויש גם חמישים ועשר", הוא מתאר. כלומר, כמות הבנזן עומדת על פי 37 מהמותר. יש לציין כי מפעל "כרמל אולפינים" הגיע לאחרונה למקום החמישי והלא מכובד במדד ההשפעה הסביבתית של המשרד להגנת הסביבה – כלומר הוגדר כאחד ממפרי החוק המזהמים ביותר. זאת, לצד מפעלים נוספים של עידן עופר, שנמצאים בראש המדד שנה אחר שנה ללא שינוי. "גם כשיש חריגות האכיפה לרוב דלה ולא מרתיעה", מציין פרופ וולפסון. המשרד להגנת הסביבה השיב לפניית "שקוף" כי "נכון למועד זה לא נרשמה חריגה מערך הסביבה, שלפיו הערך המרבי של המזהם בנזן נמדד". אך לצד זאת, הבהירו כי בזן פועלת תחת צו מנהלי משנת 2017 שמחייב אותה להפעיל צוות חירום במקרה של חריגה נקודתית, גם אם הממוצע היומי תקין. לטענת המשרד "המפעלים מדווחים על ממצאי הבדיקה למשרד כנדרש בצו. גם בסיורי צוותי החירום לאחר הדיווח של המפעלים לא אותרו ממצאים חריגים". בזן הודו כי "ייתכן שנרשמו בימים האחרונים עליות במדידות, אולם לא היו חריגות מערכי הסביבה לפי חוק אוויר נקי בכלל תחנות הניטור". עוד מסרו ש"במסגרת הפעילות השגרתית של הקבוצה בזן מפעילה צוות ייעודי (נקרא צוות חירום) שפועל במקרים של קבלת קריאות על עליה במדידות, על פי הוראות הצו המנהלי. הצוות בוחן התראות על חריגות סביבתיות והוא פועל לאיתור וזיהוי פליטות מקורות בנזן בעזרת מכשור מדידה מיוחד". בנוסף, טענו בבזן כי החברה "עומדת בתנאי הרגולציה הסביבתית המחמירה החלה עליה. מפעלי קבוצת בזן החלו שיפוץ רחב היקף במתקני הקבוצה, הודעה מפורטת על פעילות זו נשלחה הן למשרד להגנת הסביבה והן לציבור, והציבור מוזמן לעקוב אחר פעילות הלפידים (במצלמה ייעודית המשדרת באתר הקבוצה) ואחר תוצאות ניטור איכות האוויר בתחנות הניטור מסביב למתחם". 